《咏泉为宋通政乃翁作》
明代·谢迁

钜野擅幽胜，源泉引庆长。卜居元世业，志道拟成章。

酿秫延宾满，研朱点易忙。閒来时一酌，澹久日相忘。

酒渴频濡吻，诗枯或润肠。濯缨尘灭迹，洗砚墨生香。

桂籍多分𣲖，芹宫剩采芳。谩为曾点咏，不作次公狂。

归老真成逸，褒封荷宠光。承欢羡莱子，称寿寄霞觞。

作者简介：（1449—1531）明浙江馀姚人，字于乔，号木斋。成化十一年进士第一，授修撰。累迁左庶子。弘治初，与日讲，帝屡称善。八年入内阁参预机务，累官太子太保、兵部尚书兼东阁大学士，与刘健、李东阳同辅政。秉节直亮，见事尤敏，时人有“李公谋，刘公断，谢公尤侃侃”之称。武宗嗣位，请诛刘瑾不纳，致仕。旋被诬夺职，瑾诛，复职。致仕。世宗即位，即遣使慰问。嘉靖六年，再起入阁，仅数月，以老辞归。卒谥文正。有《归田稿》。